Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 42/04)

Tämä ilmoitus julkaistaan 17. lokakuuta 2018 annetun komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Muscadet Coteaux de la Loire”

PDO-FR-A0495-AM01

Tiedonannon päivämäärä: 8.11.2019

HYVÄKSYTYN MUUTOKSEN KUVAUS JA PERUSTELUT

1. Maantieteellinen alue

Nimityksen ”Muscadet Coteaux de la Loire” maantieteellisen alueen tarkistamisesta seuraa, että

– siihen sisällytetään kaksi kuntaa (La Boissière-du-Doré, La Remaudière) ja yhden kunnan (Le Loroux-Bottereau) osa; kaikki nämä kunnat ovat alueellisen nimityksen ”Muscadet” maantieteellisellä alueella

– siitä poistetaan kaksi kuntaa (Mésanger, Varades) ja yhden kunnan (Ligné) osa, koska tarkoituksena on tiivistää viinitarhat alueelle, jolla pidetään yllä laadukasta viininviljelyä.

Lisäksi on tehty toimituksellisia muutoksia: uudessa hallintoyksiköiden luettelossa otetaan huomioon alueliitokset tai muut muutokset hallinnollisessa aluejaossa, jotka ovat tapahtuneet eritelmien hyväksymisen jälkeen. Oikeusvarmuuden lisäämiseksi luettelossa viitataan Ranskan tilasto- ja taloustutkimusinstituutin (INSEE) vuosittain päivittämän virallisen maantieteellisen koodin voimassa olevaan versioon.

Yhtenäisen asiakirjan maantieteellistä aluetta ja yhteyttä maantieteelliseen alueeseen koskevia kohtia muutetaan vastaavasti.

2. Rajattu viljelyalue

Lisätään tuote-eritelmän I luvun IV kohdan 2 alakohtaan ilmaisun ”19. toukokuuta 2011” jälkeen ilmaisu ”ja 20. kesäkuuta 2018”.

Tämän muutoksen tavoitteena on lisätä päivämäärä, jona kansallinen toimivaltainen viranomainen hyväksyi maantieteellisellä tuotantoalueella sijaitsevan rajatun viljelyalueen muutoksen. Viljelyalueen rajaamisella tarkoitetaan sitä, että asianomaisen suojatun alkuperänimityksen kattamaan tuotantoon soveltuvat viljelylohkot määritetään maantieteellisellä tuotantoalueella.

Tämä muutos ei vaikuta yhtenäiseen asiakirjaan.

3. Välittömässä läheisyydessä sijaitseva alue

Välittömässä läheisyydessä sijaitsevaa aluetta on päivitetty kuntaliitoksen johdosta. Nimityksen kattamaa koko viiniyttämisaluetta ei ole muutettu.

Yhtenäisen asiakirjan täydentäviä edellytyksiä koskevaa kohtaa muutetaan vastaavasti.

4. Viininvalmistusmenetelmät

Lisätään I luvun IX kohdan 1 alakohtaan virke ”Niissä on viiniyttämiseen liittyvää hienoa sakkaa pullotushetkellä tai silloin, kun ne tuodaan ensimmäisen kerran viininvalmistustilojen ulkopuolelle.”

Hienon sakan säilyttämisen ansiosta tuotteille voidaan antaa kaikki ominaispiirteet, jotka tuovat pyöreyttä. Tämä vahvistaa ja lisää Muscadet’n eri nimitysten segmentointia.

Yhtenäisen asiakirjan 9 kohtaa (viininvalmistusmenetelmät) muutetaan vastaavasti.

5. Lämpökäsittelyt

Poistetaan kielto käyttää lämpökäsittelyjä viineissä yli 40 °C:n lämpötiloissa. Muutoksen tarkoituksena on antaa toimijoille kaikki mahdolliset tekniset keinot hallita seurauksia, joita aiheutuu vaikeille vuosikerroille, kuten homeista ja maanläheistä makua (”Goût Moisi Terreux”), joka on aistinvarainen poikkeama. Puristemehun lämmitystekniikka (”thermovinification”) aiheuttaa huomattavasti vähemmän haittaa viinien täyteläisyydelle ja ominaisuuksille kuin viininvalmistuksessa käytetty hiili.

Yhtenäisen asiakirjan viininvalmistusmenetelmiä koskevaa kohtaa muutetaan vastaavasti.

6. Pakkaaminen

Maininnalla ”sur lie” varustettujen viinien pakkausajankohdan päättyminen siirtyy 30. päivästä marraskuuta 31. päivään joulukuuta. Muutoksen ansioista maininnalla ”sur lie” varustettujen viinien pullotusaikaa voidaan pidentää yhdellä kuukaudella tämän luokan markkinointijakson optimoimiseksi ilman, että aiheutetaan muutoksia tälle maininnalle tyypilliseen pyöreyteen, johon liittyy hento helmeily.

Yhtenäisen asiakirjan täydentäviä edellytyksiä koskevaa kohtaa muutetaan vastaavasti.

7. Viinin liikkeellelasku

Poistetaan 1 luvun IX kohdan 5 alakohdan b alakohta, joka koskee päivämäärää, jolloin viini lasketaan liikkeelle valtuutettujen varastonpitäjien välillä.

Tämä muutos ei vaikuta yhtenäiseen asiakirjaan.

8. Yhteys maantieteelliseen alkuperään

Yhteyttä maantieteelliseen alkuperään on muutettu, jotta otetaan huomioon kuntien lukumäärän muutos ja jotta päivitetään 1 alakohdan viimeistä kappaletta, joka koskee tuottajien lukumäärää ja tuotettua määrää.

Yhtenäisen asiakirjan yhteyttä maantieteelliseen alueeseen koskevaa kohtaa muutetaan vastaavasti.

9. Merkinnät

Lisätään XI kohtaan alakohta ”c) Tarkistetulla alkuperänimityksellä suojattujen viinien merkinnöissä voidaan täsmentää pienimmän maantieteellisen yksikön nimi edellyttäen, että

— kyseessä on kiinteistörekisterialue

— paikka on mainittu sadonkorjuuilmoituksessa.

Kiinteistörekisterialueen nimi kirjoitetaan kirjaimin, jotka ovat korkeudeltaan, leveydeltään ja paksuudeltaan enintään puolet niistä kirjaimista, joilla tarkistettu alkuperänimitys kirjoitetaan. Nimi näkyy samassa kentässä kuin tarkistetun alkuperänimityksen nimi.”

Yhtenäisen asiakirjan täydentäviä edellytyksiä koskevaa kohtaa muutetaan vastaavasti.

10. Ilmoitusvelvollisuudet

Vaateita koskevan ilmoituksen määräaika siirtyy 15. päivästä joulukuuta 31. päivään joulukuuta.

Etukäteen tehtävä ilmoitus toimesta muutetaan etukäteen tehtäväksi lähetysilmoitukseksi.

Etukäteen tehtävä pakkausilmoitus tehdään erää kohti.

Nämä muutokset eivät vaikuta yhtenäiseen asiakirjaan.

11. Tuotteen myynti yleisemmässä luokassa

Tuotteen myynnistä yleisemmässä luokassa tehtävän ilmoituksen menettelyä täsmennetään.

Tämä muutos ei vaikuta yhtenäiseen asiakirjaan.

12. Rekisteri

Rekisterinpitoon on tehty toimituksellisia muutoksia.

— II luvun II kohdan 2 alakohdassa:

— poistetaan b alakohdassa ilmaisut ”vaateita koskevan ilmoituksensa jättämispäivään mennessä” ja ”ja rypälemehun happoisuus”

— korvataan c alakohdassa sana ”eritelmä” sanalla ”rekisteri”

— korvataan d alakohdassa sana ”eritelmä” sanalla ”rekisteri” ja poistetaan ilmaisu ”tai saattamalla kulutukseen pakkaamattomia viinejä, jotka on suojattu tarkistetulla alkuperänimityksellä”.

Tämä muutos ei vaikuta yhtenäiseen asiakirjaan.

13. Tärkeimmät tarkastettavat kohdat

Tuote-eritelmän 3 lukua on tarkistettu, jotta johdonmukaistetaan Nantesin alueen eritelmien tarkastettavien tärkeimpien kohtien kirjoitusasua.

Tämä muutos ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

Muscadet Coteaux de la Loire

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Viinit ovat kuivia ja kuohumattomia valkoviinejä.

Niiden ominaisuudet ovat seuraavat:

— luonnollinen alkoholipitoisuus on vähintään 10 tilavuusprosenttia

— käymiskykyisten sokereiden (glukoosi ja fruktoosi) enimmäispitoisuus on 3 g/l

— haihtuvien happojen pitoisuus on enintään 10 mEq/litra

— yhteenlaskettu enimmäisalkoholipitoisuus tilavuusprosentteina väkevöinnin jälkeen on 12 prosenttia.

Viinien kokonaishappopitoisuus, kokonaisrikkidioksidipitoisuus ja kokonaisalkoholipitoisuus ovat yhteisön lainsäädännössä vahvistettujen kynnysarvojen mukaiset. Viinit ovat kuivia ja kuohumattomia valkoviinejä.

Niiden aromi on hienostunut, ja niissä vallitsee usein kukkaisaromi, johon liittyy joskus mineraalisia vivahteita. Maku on tasapainoinen, pääasiassa raikas.

Pitkä kypsytys voi antaa niille hyvän vanhenemispotentiaalin.

Ne pakataan huolellisesti pulloihin aromien rikkauden säilyttämiseksi ja voimistamiseksi.

Yleiset analyyttiset ominaisuudet Kokonaisalkoholipitoisuus enintään (til.-%) Todellinen alkoholipitoisuus vähintään (til.-%) Vähimmäishappopitoisuus Haihtuvien happojen pitoisuus enintään (mEq/l) Kokonaisrikkidioksidipitoisuus enintään (mg/l)

5. Viininvalmistusmenetelmät

a. Olennaiset viininvalmistusmenetelmät

Viljelykäytäntö

Viiniköynnösten istutustiheys on vähintään 6 500 köynnöstä hehtaaria kohden.6 500 köynnöstä hehtaaria kohden.

Köynnösrivien välinen etäisyys on enintään 1,50 metriä ja köynnösten välinen etäisyys samalla rivillä 0,90–1,10 metriä.

Viiniköynnökset leikataan niin, että kuhunkin köynnökseen jätetään enintään 12 silmua:

— joko kannusversollisella matalaleikkauksella niin, että kuhunkin köynnökseen jätetään enintään viisi kannusversoa

— tai pitkällä yksin- tai kaksinkertaisella Guyot-leikkauksella.

Leikkaus suoritetaan loppuun ennen silmujen puhkeamista tai Eichhorn-Lorenzin asteikon vaihetta 5.

Leikkaustavasta riippumatta viiniköynnöksiin voidaan jättää 4 ylimääräistä silmua edellyttäen, että 11 tai 12 lehden fenologisessa vaiheessa kyseisenä vuonna hedelmää kantavien oksien määrä on enintään 12.

Erityinen viininvalmistusmenetelmä

Korjatun rypälesadon kaikenlainen lämpökäsittely alle -5 °C:ssa on kiellettyä.

Viinin kokonaisalkoholipitoisuus saa olla väkevöinnin jälkeen enintään 12 tilavuusprosenttia.

Edellä mainittujen säännösten lisäksi viinien on viininvalmistusmenetelmien osalta täytettävä unionin lainsäädännössä ja Ranskan maatalous- ja merikalastuslaissa säädetyt velvoitteet.

b. Enimmäistuotokset

66 hehtolitraa/ha

6. Rajattu maantieteellinen alue

Kaikki tuotantovaiheet tapahtuvat maantieteellisellä alueella, jonka tuotteiden alkuperää ja laatua valvova kansallinen laitos (Institut national de l’origine et de la qualité, INOA) on hyväksynyt toimivaltaisen kansallisen komitean kokouksessa 15. kesäkuuta 2017. Siitä päivästä alkaen, kun toimivaltainen komitea hyväksyi tämän tuote-eritelmän, maantieteellinen alue käsittää seuraavien kuntien alueen tai osan niiden alueesta (vuoden 2018 virallinen geokoodi):

— Loire-Atlantiquen departementti: Ancenis, La Boissière-du-Doré, Carquefou, Le Cellier, Couffé, Divatte-sur-Loire (ainoastaan liitoskunnan Barbechat’n alue), Ligné (osittain), Le Loroux-Bottereau (osittain), Mauves-sur-Loire, Oudon, La Remaudière, Saint-Géréon, Thouaré-sur-Loire ja Vair-sur-Loire

— Maine-et-Loiren departementti: Mauges-sur-Loire (ainoastaan La Chapelle-Saint-Florentin ja Saint-Florent-le-Vieilin liitoskuntien alue) ja Orée d’Anjou (ainoastaan Bouzillén, Champtoceaux’n, Drainin, Landemontin, Lirén ja La Varennen liitoskuntien alue).

7. Pääasialliset rypälelajikkeet

Melon B

8. Yhteyden/yhteyksien kuvaus

Yhteyden kannalta merkitykselliset luontoon liittyvät tekijät

Tarkistetulla alkuperänimityksellä ”Muscadet Coteaux de la Loire” suojatut viinitarhat sijaitsevat pääasiassa Loire-joen alarinteillä tai joskus hieman kauempana joelta sen sivujokien, joista tärkeimmät ovat Divatte, Evre ja Erdre, rinteillä. Maantieteelliselle alueelle on tyypillistä melko jylhä maasto, ja rinteiden kaltevuus on usein 5–10 prosenttia. Alue sijaitsee Nantesin kaupungin itäpuolella, ja se muodostaa itäisimmän osan laajemmasta tarkistetun alkuperänimityksen ”Muscadet” kattamasta maantieteellisestä alueesta. Se kattaa osan Loire-Atlantiquen ja Maine-et-Loiren departementeista. Viininviljelylohkot erottuvat selvästi maisemasta, ja niille ovat kontrastina karjankasvatukselle omistetut pensastasangot.

Maantieteellisellä alueella vallitsee erityisen leuto ja lauhkea valtamerellinen ilmasto. Lämpövaihtelu on vähäistä, koska Loire-joki säätelee sitä ja edistää valtameren lauhduttavaa vaikutusta sisämaahan. Merituulten suuntautumista sisämaahan helpottaa joen lounas-koillissuuntainen sijainti, joka on samansuuntainen vallitsevien tuulten kanssa. Näistä syistä sademäärä on huomattavasti vähäisempi Loiren rannoilla kuin muutaman kilometrin päässä sijaitsevilla ylätasangoilla. Kesän auringonpaiste on tällä leveysasteella tärkeä, koska se minimoi viininviljelyyn käytettävien rinteiden pohjoispuolisesta tai eteläpuolisesta sijainnista johtuvan vaikutuksen. Syyspäivän tasauksen suuret vuorovesivaihtelut aiheuttavat joskus rankkasadekuuroja.

Maantieteellisen alueen maapohja koostuu pääasiassa metamorfisista kivilajeista, erityisesti kiilleliuskeesta, joskin lännessä on enemmän gneissiä ja idässä liuskekiveä. Näiden usein murentuneiden tai vähän rapautuneiden kivien päällä on erityisen ohut kerros ruskomaata, joka sisältää runsaasti karkeita aineksia, hiekkaa tai kiveä. Hyvin vettä läpäisevä maaperä lämpenee nopeasti keväällä. Paikallisen perinteen mukaisesti rypäleitä viljellään viljelyalueella vain rajatuilla rinteillä, joiden maisema on avoin ja joille on pääasiallisesti tai perinteisesti istutettu viiniköynnöksiä, sekä viljelylohkoilla, joiden maaperä on terve, ilmava, ohut ja kohtalaisen hedelmällinen ja joiden vedensitomiskyky on rajallinen.

Yhteyden kannalta merkitykselliset inhimilliset tekijät

Kyseessä olevalla tarkistetulla alkuperänimityksellä suojatulla viininviljelyalueella on pitkälle ulottuva viinintuotantoperinne. Se on ollut olemassa jo ajanlaskumme ensimmäisiltä vuosisadoilta lähtien Nantesin alueella ja levinnyt keskiajalla koko lähialueelle Loiren ja sen sivujokien vartta. Alueen luostareiden asiakirjoista käy ilmi, että viininviljely alueella kehittyi 1000- ja 1100-luvuilla Varadesin, Oudonin, Ancenis’n ja Saint-Florent-le-Vieilin rinteillä. Todellinen kaupallinen viininviljelyalue kehittyi kuitenkin vasta 1500-luvulta lähtien Nantesiin sijoittautuneiden alankomaalaisten kauppiaiden tarpeiden pohjalta. Tuolloin alueella alettiin viljellä pysyvästi rypälelajiketta melon B, ja siitä käytettiin nimitystä ”Muscadet” jo 1600-luvun puolivälissä. Ancenis’n satama pysyi pitkään erittäin vilkkaana, ja viini kuljetettiin kyseessä olevalta maantieteelliseltä alueelta sitä kautta Nantesiin. Bretagnessa pysyivät voimassa viininviljelyn kehitystä edistävät verosäännöt myös sen jälkeen, kun Bretagnen herttuakunta liitettiin Ranskan kuningaskuntaan. Maantieteellisen alueen viinit korjattiin tullirajaa alempana alajuoksulla, joten niitä verotettiin vähemmän ja niitä myytiin enemmän kuin joen yläjuoksulta peräisin olevia viinejä.

Valkoviinien osalta maantieteellisen alueen viinit erottuvat rypälelajikkeen melon B ansiosta selvästi idempänä viljellyistä viineistä, joissa käytetään enemmän lajiketta chenin B. Viininviljelyalue uudelleenjärjestettiin viinikirvakriisin jälkeen ottamalla käyttöön joitain uusia tekniikoita, kuten riviin istutus ja Guyot-leikkaus. Tuotannon tietotaito on hyvin johdonmukaista ja pitää sisällään korkean istutustiheyden ylläpidon, viiniköynnösten tuotoksen ja tuoton hallinnan sekä täysin kypsyneiden rypäleiden korjuun.

Toimijat ottivat täyteläisten ja monivivahteisten viinien tuottamista varten käyttöön erityisen teknisen viininvalmistusmenetelmän, ns. Nantesin menetelmän (”méthode nantaise”), joka koostuu hienon sakan jättämisestä viineihin viiniyttämisen aikana vähintään yhden talven ajaksi ilman, että sitä juoksutetaan toiseen astiaan. Tämä tietotaito syntyi tuottajien tavasta pitää sakkaa yhdessä tynnyrissä parasta viiniään tulevia pyhäpäiviä varten. Tämä kypsytystapa tuo viineihin pyöreyttä ja täyteläisyyttä, koska niitä täydentävät mannoproteiinit ja muut hiivasolujen seinämien autolyysista saatavat yhdisteet. Lisäksi tämä menetelmä, joka perustuu siihen, että viinit jätetään käsittelemättä ja niitä säilytetään tilassa, jossa on hiilidioksidia, joka rajoittaa voimakkaasti hapettumista ja haihtuvien yhdisteiden vapautumista, mahdollistaa alkoholikäymisessä muodostuneiden aromien säilymisen kevääseen saakka ja sitäkin pidemmälle.

Kypsytyksen aikana viinit saavat tertiaarisia aromeja. Melon B -lajikkeen rypäleissä sekä niistä valmistetuissa puristemehuissa ja viineissä on merkittäviä pitoisuuksia glykosidisten aromien esiasteita. Nämä molekyylit koostuvat sokereihin kytkeytyneistä aglykooneista ja ovat sellaisenaan hajuttomia. β-glukoosisidoksen murtuminen erilaisten kemiallisten ja entsymaattisten prosessien vaikutuksesta aiheuttaa voimakkaan tuoksuisia yhdisteitä, pääasiassa monoterpeenejä ja C 13 -norisoprenoideja, ja muodostaa erityisesti β-damaskonia, joka tunnetaan merkityksestään viinien hedelmäisten tuoksujen parantamisessa. Alan toimijoilla on erityistä osaamista, jonka avulla viinit suojataan säiliössä hapettumiselta ja pullotetaan huolellisesti, jotta tuoksujen vapautuminen jatkuu mahdollisimman pitkään ja viinien monivivahteisuus lisääntyy.

Maantieteellisen alueen tuottajat pyrkivät toteuttamaan nämä tuotantoedellytykset viiniensä aitouden säilyttämiseksi ja saivat vuonna 1936 hyväksytettyä tarkistetun alkuperänimityksen ”Muscadet Coteaux de la Loire”. Perinteistä merkintää ”sur lie” koskevat säännöt määriteltiin vuonna 1977. Vuodesta 1994 lähtien tämä on johtanut viinien pullottamiseen korjuuta seuraavan vuoden aikana viininvalmistustiloissa, jotta viinien siirtämistä astiasta toiseen ja dekantointia voidaan rajoittaa. Vuonna 2016 tarkistetun alkuperänimityksen piiriin kuului noin 170 hehtaarin alue, jolla toimi noin 80 tuottajaa ja Ancenis’ssä sijaitseva osuuskunta. Vuotuinen myyty määrä on noin 7 000 hehtolitraa, ja pääasiallisesti näiden viinien yhteydessä voidaan käyttää mainintaa 7 000 hehtolitraa, ja pääasiallisesti näiden viinien yhteydessä voidaan käyttää mainintaa 7 000 hehtolitraa, ja pääasiallisesti näiden viinien yhteydessä voidaan käyttää mainintaa ”sur lie”. Tarkistetun alkuperänimityksen ”Muscadet Coteaux de la Loire” suojaamat viinit ovat kuivia ja kuohumattomia valkoviinejä. Niiden aromi on hienostunut, ja niissä vallitsee usein kukkaisaromi, johon liittyy joskus mineraalisia vivahteita. Maku on tasapainoinen, pääasiassa raikas. Pitkä kypsytys voi antaa niille lisää runsautta ja hyvän vanhenemispotentiaalin. Ne pakataan huolellisesti pulloihin aromien rikkauden säilyttämiseksi ja voimistamiseksi.

Viinit, joissa voidaan käyttää mainintaa ”sur lie”, ovat yleensä tasapainoisia ja pyöreämpiä, niiden tuoksu on monivivahteisempi, ja niissä voi esiintyä hienoa helmeilyä alkoholikäymisessä muodostuvan jäännöshiilidioksidin vuoksi. Raikkauden, aromien rikkauden ja käymisestä peräisin olevan hiilihapon säilyttämiseksi kyseisiä viinejä suojellaan hapettumiselta kypsytyksen aikana. Koska niiden hiilidioksidipitoisuus on liian korkea joustaviin astioihin pakkaamista varten, ne pakataan pulloihin erityistä huolellisuutta noudattaen. Maantieteellinen alue on Loire-joen vaikutuksen alainen ja sen ilmasto on leuto, vähäsateinen ja aurinkoinen. Alueen maasto on kumpuileva ja kohoaa joen rannoilla. Maaperä on usein karkea, ohuenlainen ja sitä on muodostunut erityisesti metamorfisten kivien päälle. Näiden kivien murtuminen ja maaperän rakenne mahdollistavat viiniköynnösten syvän juurtumisen, minkä ansiosta kasvien vedensaanti vähenee asteittain ja edistää lajikkeen melon B rypäleiden kypsymistä. Leuto talvi varmistaa viiniköynnösten kasvujakson alkamisen varhain, minkä vuoksi rypäleet voidaan yleensä korjata ennen syksyn sateiden saapumista. Kesälämpötilojen kohtuullisuus auttaa myös säilyttämään tästä hienostuneesta valkoisesta rypälelajikkeesta valmistettujen viinien tuoreuden ja aromit. Loirea pitkin puhaltavat valtamerituulet vähentävät ilman kosteutta ja mahdollistavat viinirypäleiden korjuun hyvässä kunnossa, mikä osaltaan edistää viinien aromien hienostuneisuutta, etenkin kukkien tai mineraalien tuoksua.

Maantieteellisen alueen pitkä viininviljelyperinne ja sen varhainen erikoistuminen ovat jo kauan suosineet tietojen ja käytäntöjen vaihtoa tuottajien välillä. Tuottajat ovat pyrkineet säilyttämään tuotteidensa aitouden ja saivat hyväksytettyä tarkistetun alkuperänimityksen ”Muscadet Coteaux de la Loire” vuonna 1936, minkä vuoksi se on yksi vanhimmista tarkistetuista alkuperänimityksistä Ranskassa.

Heidän tietotaitonsa ansiosta alan toimijat voivat hallita tuotantoa ja korjata täysin kypsyneet terveet rypäleet. Viinit, jotka on viiniytetty paikallisen käytännön mukaisesti, kypsytetään jättämällä niihin hieno sakka pullottamiseen saakka ilman juoksutusta toiseen astiaan. Maantieteellisen alueen leudot talviolosuhteet suosivat sakan päällä kypsyttämistä, joten viinit paranevat edelleen kypsytyksen aikana ja ovat entistäkin runsaamman makuisia seuraavasta keväästä alkaen. Huolellinen pullottaminen säilyttää viinien olennaiset ominaisuudet, ja tietyt aromit kehittyvät edelleen pakkaamisen jälkeen. Tämä tietämys, joka soveltuu täysin luonnonympäristön ja rypälelajikkeen melon B potentiaaliin, mahdollistaa käymisen aikana muodostuneiden hajumolekyylien ja glykosidisten aromien esiasteiden täydellisen ilmentymisen viineissä.

Tarkistetulla alkuperänimityksellä ja sitä täydentävällä maininnalla ”sur lie” varustetut viinit, jotka on pakattu pulloihin korjuuta seuraavan vuoden aikana, säilyttävät ominaisen raikkautensa, jota tukee viiniyttämisessä muodostuvan jäännöshiilidioksidin aiheuttama hieno helmeily. Hapettumisen välttämiseksi nämä viinit pakataan suoraan viininvalmistustiloissa. Tämä perinteinen käytäntö, joka minimoi tuotteiden käsittelytoimet, soveltuu täydellisesti viinien hienostuneiden tuoksuyhdisteiden säilyttämiseen.

Loire-joen läheisyys, maantieteellisen alueen sijainti Nantesin ja Angers’n kaupunkien puolivälissä, samoin kuin Ancenis’n vilkas satamatoiminta ovat suosineet kaupallisen viinialueen historiallista kehitystä ja mahdollistaneet sen dynamiikan. Viinit ovat raikkautensa ja aromaattisen vivahteikkuutensa ansiosta saaneet suuren asiakaskunnan, ja ne ovat suosittuja myös Loiren rannoilla sijaitsevissa monissa ravintoloissa. Ne sopivat erinomaisesti merenelävien ja voi-valkoviinikastikkeessa tarjoillun kalan (”au beurre blanc”) kanssa, jonka resepti kehitettiin joenrannan asutusalueilla 1800-luvulla.

9. Olennaiset lisäedellytykset (pakkaaminen, merkinnät, muut vaatimukset)

Välittömässä läheisyydessä sijaitseva alue

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue, joka on määritelty viinien viiniyttämistä, valmistusta ja kypsytystä sekä viinien, joissa voidaan käyttää mainintaa ”sur lie”, viiniyttämistä, valmistusta ja kypsytystä koskevan poikkeuksen mukaisesti, koostuu seuraavien kuntien tai kuntien osien alueista, vuoden 2018 virallisen geokoodin perusteella:

— Loire-Atlantiquen departementti: Aigrefeuille-sur-Maine, Basse-Goulaine, La Bernerie-en-Retz, Le Bignon, Bouaye, Bouguenais, Boussay, Brains, La Chapelle-Heulin, Château-Thébaud, Chaumes-en-Retz, Chauvé, Cheix-en-Retz, La Chevrolière, Clisson, Corcoué-sur-Logne, Divatte-sur-Loire (ainoastaan liitoskunnan Chapelle-Basse-Merin alue), Frossay, Geneston, Gétigné, Gorges, La Haie-Fouassière, Haute-Goulaine, Le Landreau, Legé, Ligné (osittain), La Limouzinière, Loireauxence (ainoastaan liitoskuntien La Chapelle-Saint-Sauveurin ja Varadesin alue), Le Loroux-Bottereau (osittain), Machecoul-Saint-Même, Maisdon-sur-Sèvre, La Marne, Mésanger, Monnières, Montbert, Montrelais, Les Moutiers-en-Retz, Mouzillon, Le Pallet, Paulx, Le Pellerin, La Planche, Pont-Saint-Martin, Pornic, Port-Saint-Père, La Regrippière, Remouillé, Rezé, Rouans, Saint-Aignan-Grandlieu, Saint-Colomban, Sainte-Pazanne, Saint-Étienne-de-Mer-Morte, Saint-Fiacre-sur-Maine, Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Père-en-Retz, Saint-Philbert-de-Grand-Lieu, Saint-Viaud, Les Sorinières, Touvois, Vallet, Vertou, Vieillevigne, Villeneuve-en-Retz ja Vue

— Maine-et-Loiren departementti: Beaupréau-en-Mauges (ainoastaan liitoskuntien Beaupréaun ja Gestén alue), Ingrandes-Le Fresne sur Loire (ainoastaan liitoskunnan Fresne-sur-Loiren alue), Mauges-sur-Loire (ainoastaan liitoskunnan Marillais’n alue), Montrevault-sur-Èvre (ainoastaan liitoskuntien La Boissière-sur-Evren, La Chaussairen, Le Fief-Sauvinin, Le Fuilet’n, Montrevault’n, Le Puiset-Dorén, Saint-Pierre-Montlimartin ja Saint-Rémy-en-Maugesin alue), Orée d’Anjou (ainoastaan liitoskuntien Saint-Christophe-la-Couperie, Saint-Laurent-des-Autelsin ja Saint-Sauveur-de-Landemontin alue) ja Sèvremoine (ainoastaan liitoskuntien Montfaucon-Montignén, Saint-Crespin-sur-Moinen, Saint-Germain-sur-Moinen ja Tillièresin alue)

— Vendéen departementti: Cugand, Montaigu, Rocheservière, Saint-Étienne-du-Bois, Saint-Hilaire-de-Loulay ja Saint-Philbert-de-Bouaine.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Tarkistettuun alkuperänimitykseen voidaan lisätä maininta ”sur lie”, kun kyse on viineistä, jotka täyttävät tälle maininnalle eritelmissä asetetut tuotantoedellytykset.

Tarkistettua alkuperänimitystä voidaan täydentää maantieteellisellä nimityksellä ”Val de Loire” eritelmässä tämän maantieteellisen nimityksen käytöstä vahvistettujen sääntöjen mukaisesti.

Maininnan ”sur lie” ja maantieteellisen nimityksen ”Val de Loire” kirjaimet ovat kooltaan – niin korkeudeltaan, leveydeltään ja paksuudeltaan – pienemmät tai yhtä suuret kuin ne kirjaimet, joilla tarkistettu alkuperänimitys kirjoitetaan.

Viinit, joissa käytetään mainintaa ”sur lie”, esitetään vuosikertaa koskevan merkinnän yhteydessä.

Tarkistetulla alkuperänimityksellä suojattujen viinien merkinnöissä voidaan täsmentää pienemmän maantieteellisen yksikön nimi edellyttäen, että

— kyseessä on kiinteistörekisterialue

— paikka on mainittu sadonkorjuuilmoituksessa.

Kiinteistörekisterialueen nimi kirjoitetaan kirjaimin, jotka ovat korkeudeltaan, leveydeltään ja paksuudeltaan enintään puolet niistä kirjaimista, joilla tarkistettu alkuperänimitys kirjoitetaan. Alueen näkyy samassa kentässä kuin tarkistetun alkuperänimityksen nimi.

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viinit, joissa voidaan käyttää mainintaa ”sur lie”, pakataan yksilöidyllä alueella.

Jotta voidaan säilyttää niiden viiniyttämis- ja kypsyttämistavasta johtuvat ominaispiirteet, erityisesti niiden raikkaus ja monivivahteinen aromaattisuus, jonka tietyt vivahteet tulevat esiin pakkaamisen jälkeen, ja niiden hiilidioksidipitoisuudesta johtuva hieno helmeily sekä rajoittaa viinin kaatamista astiasta toiseen, viinit, joissa voidaan käyttää mainintaa ”sur lie”, pullotetaan viininvalmistustiloissa korjuuta seuraavan vuoden maaliskuun 1. päivän ja joulukuun 31. päivän välillä.

Tämä kypsytystapa tuo viineihin pyöreyttä ja täyteläisyyttä, koska niitä täydentävät mannoproteiinit ja muut hiivasolujen seinämien autolyysista saatavat yhdisteet. Tämä menetelmä perustuu siihen, että viinejä ei käsitellä ja niitä säilytetään tilassa, jossa on hiilidioksidia, joka rajoittaa voimakkaasti hapettumista ja haihtuvien yhdisteiden vapautumista.

Koska niiden hiilidioksidipitoisuus on liian korkea joustaviin astioihin pakkaamista varten, ne pakataan pulloihin erityistä huolellisuutta noudattaen.

Viineissä on viiniyttämiseen liittyvää hienoa sakkaa vielä pullotushetkellä tai silloin, kun ne tuodaan ensimmäisen kerran viininvalmistustilojen ulkopuolelle.

Linkki eritelmään

https://info.agriculture.gouv.fr/gedei/site/bo-agri/document_administratif-6463bdfa-2237-4a2c-b1b0-13cf749cfc0b

(1) EUVL L 9, 11.1.2019, s.2.